മുകേഷിന് വക്കീല് നോട്ടിസയച്ച് മേതില് ദേവിക ഞങ്ങള്ക്കിടയില് പ്രശ്നങ്ങളുണ്ട് ജീവിക്കാനുള്ള വിശ്വാസം നഷ്ടമായി തിരുവനന്തപുരം: നടന് മുകേഷുമായുള്ള വിവാഹമോചനത്തിന് വക്കീല് നോട്ടിസ് അയച്ചതായി നര്ത്തകി മേതില് ദേവിക. വിവാഹമോചനം വ്യക്തിപരമായ കാര്യമാണ്. ഇത് വിവാദമാക്കേണ്ടതില്ലെന്നും വ്യക്തമാക്കിയ അവര് അദ്ദേഹം ഒരു നല്ല ഭര്ത്താവായിരുന്നു എന്നു ഞാന് പറയുന്നില്ലെന്നും വളരെ പക്വമതിയായ മനുഷ്യനായിരുന്നില്ല അദ്ദേഹമെന്നും വ്യക്തമാക്കി. ദേഷ്യം വന്നാല് സ്വയം നിയന്ത്രണം നഷ്ടമാകുന്ന അവസ്ഥയുണ്ടായിരുന്നു. ഞങ്ങള്ക്കിടയില് അഭിപ്രായ ഭിന്നതകളുണ്ട്. പ്രശ്നങ്ങളുണ്ട്, എന്നതിനര്ത്ഥം അദ്ദേഹം മോശക്കാരനായ ഒരു മനുഷ്യനാണ് എന്നല്ല. അവര് സ്വകാര്യ ചാനലിനോട് പറഞ്ഞു. കേസിന്റെ നടപടികള് കോടതി നടപടികളിലേക്ക് എത്തിയിട്ടില്ല. എന്നാല് മുകേഷിനെതിരെ താന് പരസ്യമായി യാതൊരു പ്രതികരണവും നടത്തിയിട്ടില്ലെന്നും ഓണ്ലൈന് മാധ്യമങ്ങളില് തന്റെ പേരില് പ്രചരിക്കുന്ന പല കാര്യങ്ങളും തെറ്റാണെന്നും അവര് പറഞ്ഞു. വളരെ വ്യക്തിപരമായ കാര്യമാണ് വിവാഹമോചനം. 40 വര്ഷത്തിലേറെയായി അഭിനയരംഗത്തുള്ള മുകേഷേട്ടനെ ഒരു തരത്തിലും അപമാനിക്കാന് ആഗ്രഹിക്കുന്നില്ല. ഒരു കുടുംബത്തിനകത്ത് നടക്കുന്ന കാര്യങ്ങള് ആണിതൊക്കെ. വക്കീല് നോട്ടീസില് പങ്കാളിയുമായി തുടര്ന്ന് ജീവിക്കാനുള്ള വിശ്വാസം നഷ്ടമായി എന്നുണ്ട്. അതിനെ എങ്ങനെയൊക്കെ വ്യാഖ്യാനിച്ചെടുക്കും എന്നറിയില്ല. സൗഹാര്ദ്ദപരമായി പിരിയാനാണ് ശ്രമിക്കുന്നത്. അതിനാല് തന്നെ വ്യക്തിപരമായി അധിക്ഷേപിക്കാനുള്ള യാതൊരു താത്പര്യവും തനിക്കില്ല. മുകേഷേട്ടനെ വിവരിക്കാന് എനിക്ക് അറിയില്ല. ഇപ്പോള് പ്രചരിക്കുന്ന പോലെ വലിയൊരു വില്ലനൊന്നുമല്ല അദ്ദേഹം. ഇക്കാര്യത്തില് എന്ത് നിലപാട് അദ്ദേഹമെടുക്കും എന്നറിഞ്ഞൂടാ. വിവാഹമോചനം കഴിഞ്ഞാലും ഒരു സുഹൃത്തായി തുടരാനാവണം എന്നാണ് ആഗ്രഹം. അതെങ്കിലും സാധിക്കട്ടെ അവര് പറഞ്ഞു.